Nuwe kantore vir ­Usakos-munisipaliteit - Government - Erongo
Wednesday, November 25th, 2020 19:27:17
Die Usakos-dorpsraad word nou in 'n splinternuwe, moderne­ gebou gehuisves.
27 October 2020 | Government
Ivin Lombardt; Usakos se uitvoerende hoof; ". . . stel ons in staat om die munisipaliteit se sake meer doeltreffend en ongehinderd te bedryf."
Die nuwe munisipale kompleks op Usakos wat teen 'n beraamde koste van N$17 miljoen gebou is. Foto Otis Finck
Die kantoorgebou van die Usakos-munisipaliteit, wat teen 'n beraamde koste van N$17 miljoen opgerig is, is die derde grootste munisipale kantoor in die Erongostreek, naas dié van Walvisbaai en Swakopmund, sê mnr. Ivin Lombardt, die dorp se uitvoerende hoof.
Dié bedrag sluit die koste van ingenieurs, die argitek, konstruksie en ook die aankoop van die grond in.
"Die geld het nie uit die munisipaliteit se sak gekom nie; die ministerie van stedelike en landelike ontwikkeling het die fondse bewillig. Sommige van die klein items wat nog aangekoop moet word, soos meubels, word deur die raad betaal en sal mettertyd gedoen word," het Lombardt verduidelik.
Die bouproses het vier jaar gelede begin en is uiteindelik teen middel 2019 voltooi.
"Die nuwe kantoorruimte is in alle opsigte perfek en stel ons in staat om die munisipaliteit se sake meer doeltreffend en ongehinderd te bedryf. Ons kan nou ook gemaklik vakante poste vul. Ruimtebeperkings het hierdie aspek voorheen beïnvloed," het Lombardt gesê.
Wat die ligging betref, is die kantore gesentraliseer en toeganklik.
"Die kantore was voorheen aan die ander kant van die dorp geleë; dit het vir sekere inwoners uitdagings meegebring. Die nuwe fasiliteit is amper soos 'n eenstopwinkel en bied dienste soos die indiening van aansoeke vir grond- of bouplanne, die hantering van navrae oor of die betaling van rekeninge onder een dak."
Die fasiliteit is toegerus met 'n wye verskeidenheid geriewe vir kliënte en beskik oor 'n behoorlike kliëntediensafdeling wat tydige reaksie op probleme bied.
Daar is ook 'n goed toegeruste kon­tantsaal wat verseker dat inwoners gemaklik en in 'n veilige omgewing vir munisipale dienste kan betaal.
Vanweë die ruimte wat die kompleks bied, is die verskillende munisipale departemente nou geskei.
Die administratiewe blok maak voorsiening vir die uitvoerende hoof. Daar is ook 'n tegniese afdeling waarin die tegniese adviseur, die omgewingsbeampte, sowel as die behuisings-, eiendoms- en stadsbeplanningspersoneel gehuisves word. Die finansiële vleuel huisves die finansiële bestuurder en die rekenmeesters.
Die gebou bied ook 'n ruimte waar raadslede kan vergader.
"Hierdie fasiliteit is groot genoeg om potensiële gebruikers te lok wat dit vir werksessies, vergaderings en allerlei ander aktiwiteite wil gebruik. Daar is ook 'n opleidingskamer beskikbaar vir mense om te huur," het Lombardt verduidelik.
Luidens Lombardt bied die gebou ook die basiese infrastruktuur en 'n platform om tegnologie in te bou en daarop voort te bou om die bedrywighede van die munisipaliteit meer vaartbelyn te maak, doeltreffendheid te verhoog en kan help om koste te bespaar.
"Baie prosesse word steeds met die hand gedoen. Die gebou is reeds toegerus met die nodige kabels en die basiese bandwydte wat nodig is om tegnologiese vooruitgang moontlik te maak. Daar is nou 'n behoorlike rekenaarbedienerkamer wat voortdurend gemonitor word. 'n Kragopwekker verseker die kontinuïteit van bedrywighede vir minstens agt tot tien uur, sou elektriese toevoer in die dorp onderbreek word."
Die munisipaliteit het ook die dienste van FNB gekontrakteer om te verseker dat inwoners elektroniese betalings kan maak. Hierdie platform is reeds in werking en funksioneer goed.
"Inwoners kan nou gehelp word om geld met behulp van dienste soos E-wallet by die raadskantore te onttrek. Ons beplan ook om ander platforms soos PayPal te bekom, wat die betaling van munisipale rekeninge makliker sal maak."